समस्तीपुर : कोलकाताक मध्यग्राम कांड मानवता केँ शर्मसार कऽ देलक अछि। इ कांड मिथिला टा नहि देश आ विदेशक लेल शर्मनाक अछि। पीड़ित परिवार केँ न्याय आ सुरक्षा भेटय, ताहि लेल मिथिला विकास परिषद कोलकाता सभ संभव प्रयास कऽ रहल अछि। मिथिला विकास परिषदक केन्द्रीय अध्यक्ष अशोक झा विश्वास जतौलनि जे ममता बनर्जी पीड़ित परिवार केँ जरुर मदद करती। परिषद बंगालक मुख्यमंत्रीसं आरोपी पुलिस अधीक्षक केँ बर्खास्त करबाक मांग केलक अछि। परिषदक टीम पीड़ित परिवारक पैतृक गाम पहुंचि वस्तु स्थितिक जानकारी लेलक। परिषदक सचिव मोरवाडीह निवासी वेदानंद झाक नेतृत्वमे प्रभात कुमार राय, शशिकांत झा, अमित कुमार पीड़िताक गामवासीकेँ आश्वस्त केलन्हि जे कोलकातामे परिषद पीड़िता परिवार केँ सभ संभव मददि करबा लेल तत्पर अछि।
 वीरपुर/सुपौल : भीमनगर केँ प्रतापगंज, वीरपुर-बथनाहा आ ललितग्राम -वीरपुर केँ रेल मार्गसं जोड़बाक बरखो पुरान मांग लऽ बीतल बुधवार केँ वीरपुरक सर्वदलीय संघर्ष समिति वीरपुरसं प्रतापगंज धरिक पदयात्रा केलक जेकर नेतृत्व संयोजक प्रताप कुमार सिन्हा केलन्हि। रेल आंदोलन पदयात्रामे सभ राजनीतिक दलक लोकक संग आमलोक एहि मांग केँ अप्पन समर्थन देलनि जे शहरक विभिन्न बाटसं होइत भीमनगर-कटैया, संस्कृत निर्मली, अड़राहा, दुअनियां होइत प्रतापगंज रेलवे स्टेशन गुरू दिन केँ पहुंचल। एहि मौका पर वक्तागण कहलनि जे भारत-नेपाल सीमा पर स्थित आ कोसी परियोजना मुख्यालय वीरपुर केँ अखन धरि रेल हेडसं नहि जोड़ल जाएब दुर्भाग्यपूर्ण अछि जखनकि आजादीक बादसं सबसं बेसी रेलमंत्री बिहारक रहला। ललित बाबू अप्पन रेल मंत्रित्वकालमे एहि खंड पर परिचालन केँ हरियर झंडी देने छलथि मुदा हुनक मृत्युक बाद इ परियोजनाक मृत्यु सेहो भऽ गेल। एहि पद यात्रामे सैकड़ो लोक शामिल छलथि।
 दरभंगा : बंगलुरु स्थित सुपसिद्ध एनएमकेआरवी कालेज फार वीमेँसक सहयोगी संस्था गावती फाउंडेशनक दिस सं सभ बरख कोनो महिला लेखिका केँ देल जाय वला 'नानजाना गुडु थिरुमलिबा अवार्ड' एहि बेर मैथिली लेखिका ज्योत्सना चंद्रम केँ देबाक निर्णय लेल गेल अछि। फाउंडेशनक प्रमुख एन. मनु चक्रवर्तीक अनुसार बरख 1986 सं इ पुरस्कार देल जाइछ जाहिमे पहिल बेर मैथिली भाषाक लेखिका केँ पुरस्कार भेटत। श्रीमती चंद्रम केँ इ पुरस्कार बंगलुरुमे 28 जनवरी केँ भेटत जाहिमे 40 हजार रुपैयाक संगे प्रतीक चिन्ह आ कामधेनु केर मूर्ति देल जाएत। मिथिला प्राइम दिस सं श्रीमती ज्योत्सना चंद्रम केँ बधाई!
 उपेक्षाक चरम पर अछि मिथिलाक धरोहर!
 मधुबनी : जिलाक अंधराठाढ़ी प्रखंड मुख्यालय स्थित वाचस्पति संग्रहालयक स्थिति बदतर अछि। बिहार सरकारक सहयोगक अभावमे दुर्लभ पुरावशेष नष्ट होएबाक बाट पर अछि जखनकि एकर अधिग्रहण सरकार कऽ लेलक अछि। एहि संग्रहालयमे दू-तीन हजार बरख पुरान पुरावशेष संग्रहित अछि। संग्रहालयमे अंधराठाढ़ी आ लगक गामसं प्राप्त सेन, पाल, कर्नाट वंशक संग-संग तांत्रिक सिद्धपीठ आ बौद्ध विहारक सबूत भेटैत रहल अछि। अंधराठाढ़ी प्रखंडक प्रायः सभ गाममे पुरावशेष भेटल अछि। पुरातात्विक महत्वक वस्तु जेना कारी महग पाथरक मूर्ति, पीतल, चांदी आ अष्टधातुक मूर्तिक धनी एहि प्रखंडमे प्राचीन डीहक भरमार अछि। एकर स्थापना अंतरराष्ट्रीय स्तरक पुरातत्वविद प्रेमी सहदेव झा 1969 मे केने छलथि जेकर अधिग्रहण सरकार बरख 2000 मे कऽ लेलक। बरख 1982-83 मे तत्कालीन एसडीओ व्यास जी, बीडीओ केके चौबे आ आनक सहयोगसं संग्रहालय भवनक निर्माण कएल गेल जेकर उद्घाटन 1988 मे तत्कालीन आयुक्त जी कृष्णन केने छलथि। जा धरि सहदेव झा जीवित रहला, संग्रहालय संरक्षित रहल। एतय प्राचीन कमलादित्य स्थान, पस्टन बौद्ध विहार, बलिराजगढ़, रखवारी, हुलासपट्टी, वाचस्पति डीह, चंदेश्वर स्थान (हरड़ी) आ मुक्तेश्वर स्थान (देवहार) संगे आन स्थानसं संग्रहित वैदिक, पंच देवता, जैन, बुद्ध, इस्लाम, कर्नाट वंशकालीन सभ्यताक प्रतिमा कुषाण वंशकालीन कलश खंड, ब्राह्मी लिपियुक्त दू गोट सोनाक सिक्के, जैन धर्मक आदि तीर्थकर ऋषभदेवक प्रतिमा, तांबाक सिक्का, पत्थरक श्रीयंत्र, दुर्लभ यक्षिणीक प्रतिमा, टेराकोटाक खंडित प्रतिमा, जानवरक नाक, दांत, बुद्धकालीन कतेको पाथर संग्रहित अछि। एतय भगवान बुद्धक सिर कटल दुर्लभ प्रतिमा अछि। एहिपर मानवीय त्वचा समान एहन रासायनिक लेप अछि जेकरा नोँचल पर दुधिया चमक देखाएत अछि आ फेर कनिके कालक बाद पूर्वावस्थामे आबि जाइत अछि। पस्टन डीहसं अमरावती शैलीक प्रतिमा सेहो भेटल अछि, एकरा संगे कतेको दुर्लभ पुरावशेष संग्रहित अछि।
 दरभंगा : विश्वक सबसं ऊंच पर्वत चोटी माउंट एवरेस्ट पर तिरंगा फहरौनिहार मिथिलाक राजीव सौमित्र आब दक्षिण अमेरिकाक सर्वोच्च चोटी एकांकागुआ पर डेग रखता। जिलाक बहादुरपुरक जोगिया पतोरक निवासी राजीव सौमित्र एहि बरखक अप्पन चारिम पर्वतारोहण अभियान शुरू करबाक लेल रवि केँ आर्जेंटिनाक मिंडोजा शहर पहुंचि गेल छथि। समुद्र तलसं 6962 मीटरक ऊंचाई पर स्थित एकांकागुआ दुनियाक 'सात सर्वोच्च शिखर' मं सऽ एक अछि। पछिला 22 मई केँ माउंट एवरेस्ट (8848 मीटर, नेपाल) पर सफलता पूर्वक चढ़बाक बाद राजीव सौमित्र 'सात सर्वोच्च शिखर' पर तिरंगा फहरेबाक घोषणाक केने छलथि। राजीव 5 अगस्त केँ यूरोप (रूसक) सबसं ऊंच पर्वत चोटी माउंट एलब्रश (5642 मीटर) पर आ 21 सितंबर केँ अफ्रीकाक सर्वोच्च चोटी किलिमंजारो (5950 मीटर, तंजानिया) पर तिरंगा फहरौलनि। विश्वक सबसं पैघ पर्वत श्रृंखला एंडिजक एकांकागुआ चोटी एकटा मृत ज्वालामुखी पहाड़ पर अछि। एकांकागुआ अभियानक दौरान मौसममे नाटकीय परिवर्तन होइत अछि आ सब बरख खराब मौसम आ चोटसं पर्वतारोहीक मृत्यु होइत अछि। राजीव 27 दिसंबरक देर राइत नई दिल्लीसं बिदा भेला। एम्सटर्डम आ सेंटियाओ होइत ओ रविक सांझ मिंडोजा पहुंचला। मिंडोजामे पर्वतारोहीक एकटा संस्था एवरेस्ट विजयक उपलक्ष्यमे राजीव सौमित्रक सम्मान करत। एहि अवसर पर ओ पर्वतारोहीक संबोधित करता। मुजफ्फरपुरक आरडीएस कॉलेजसं भूगोलमे स्नातक करनिहार राजीव सात सर्वोच्च शिखर पर तिरंगा फहरेबाक लक्ष्य पूरा करय चाहैत छथि। नई दिल्लीक पारामाउंट कोचिंग ग्रूपक निदेशक राजीव सौमित्र घोषणा कएने छथि आ ओ वर्ल्ड रिकार्ड बनेबाक लेल मुजफ्फरपुर आ दरभंगाक कोनो नेत्रहीन लड़की केँ अप्पन खर्च पर एवरेस्ट अभियान पर पठाबय चाहैत छथि। एकरा लेल ओ निःशुल्क ट्रेनिंग केर व्यवस्था करता।
 पटना : कमला बलानक दायां तटबंध पर 42. 990 किलोमीटरसं 44. 780 किलोमीटर धरि सड़क बनेबाक योजना अछि। तटबंध पर बिटुमिनस सड़क बनाएल जाएत जाहि पर चारि करोड़ 79 लाख 41 हजार रुपया खर्च होएत। जल संसाधन विभाग एहि राशिक प्रशासनिक स्वीकृति दऽ देलक अछि। चालू वित्तीय बरख 2013-14मे एहि योजनाक तहत एक करोड़ रुपया खर्च होएत। बाढ़ि नियंत्रण प्रमंडल संख्या दू, झंझारपुरक माध्यमसं एहि राशिक निकासी होएत। एहि सड़क केँ बनेबाक काज मार्च 2015 धरि पूर्ण कऽ लेल जाएत।
 दरभंगा : बिहारक मुख्यमंत्री नीतीश कुमार संकल्प रैलीक विरोध मिथिलाक बेगूसराय केर बाद दरभंगा मे सेहो भेल। मिथिला राज्यक गठनक लेल तत्पर मिथिला राज्य निर्माण सेनाक दरभंगाक इकाई आइ बिहारक मुख्यमंत्री नीतीश कुमारक संकल्प रैलीक विरोध केलक, मिथिला के उपेक्षित भावसं देखनाहर मुख्यमंत्री जे बलुआहा सेतु केँ कोसी-मिथिलाक मिलन कहने छलथि ओ आइ गप्पसं पलटि ओकरा दू भागमे बंटल मिथिलाक मिलन कहलनि संगे मिथिला संस्कृतिक बखान केलनि। मिथिला राज्य निर्माण सेनाक दर्जनोँ सेनानी जे बैनर लऽ शांतिपूर्ण विरोध कऽ रहल छलथि मुदा तयौ जदयूक कार्यकर्ता हिनका सभ पर प्रहार केलक जाहिमे सेनाक श्याम सुन्दर झा आ अनूप कुमार के चोट पहुंचल। एतेक भेलाक बादो मिथिला राज्य निर्माण सेना मुख्यमंत्री के ज्ञापन सौँपलक जाहिमे मिथिला के उपेक्षित रखबाक कारण पूछल गेल, मिथिला मे उद्योग लागय संगे मिथिला राज्यक गठनक मांग कएल गेल।
 काठमांडू : नेपालक लोक लेल आब भारतीय ट्रेनक टिकट बुक करनाय आसान भऽ जाएत, नेपाली भाइ-बहिन आब घर बसलै IRCTC सं टिकट बुक कऽ सकता। भारतीय स्टेट बैंक नेपाल आ IRCTC कऽ बीच भेल करारक बाद नेपाली नागरिकक लेल भारतक रेल यात्रा सुविधाजनक भऽ जाएत। नेपाल एसबीआई के CEO विजय कुमार त्यागीक मानी तऽ पहिल बेर IRCTC देशक सीमा पार विदेशी नागरिक केँ इ सुविधा दऽ रहल अछि। एसबीआई नेपाल केर खाताधारी IRCTC केर सभटा ऑनलाइन सुविधा एहि बरखक जनवरीक पहिल सप्ताहसं भेटनाय शुरू भऽ जाएत। एहि बारेमे दिल्लीमे बीतल गुरु केँ एकटा MOU पर IRCTC आ एसबीआई नेपालक पैघ अधिकारीगण दसखत केलनि।
 सीतामढ़ी : सीतामढ़ी - रक्सौल रेलखंड पर जनवरी 2014 सं ट्रेनक परिचालन शुरू भऽ जाएत। एकरा संगे सीतामढ़ीक संपर्क देशक महानगर सभसं भऽ जाएत। इ गप्प सीतामढ़ीक सांसद अर्जुन राय कहलनि। ओ कहलनि जे सीतामढ़ी-रक्सौलक बीच जनवरी 2014 मे ट्रेन चलब शुरु भऽ जाएत जेकरा बाद मुम्बई, हैदराबाद लेल डायरेक्ट ट्रेन भेटत, संगे रक्सौल-सीतामढ़ी-मुजफ्फरपुर आ रक्सौल-सीतामढ़ी-रेलखंडसं ट्रेन चालू भऽ जाएत। रक्सौल - छौड़ादानो रेलखंडक सीआरएस परीक्षण जल्दिये होएत। एहि परियोजना पर तीन सौ करोड़ रुपया खर्च भेल अछि। एहि खंडक 84 किमी रेलखंडमे सीतामढ़ीसं बैरगनिया धरि 14 अप्रैल 2011 केँ आ बैरगनियासं छौड़ादानो धरि 26 जनवरी 2013 केँ परिचालन प्रारंभ कऽ देल गेल छल। आब छौड़ादानो सं रक्सौल धरिक परिचालन जनवरीमे शुरु भऽ जाएत। सांसद श्री राय कहलनि जे सीतामढ़ीक मेहसौल गुमटी पर ओवर ब्रिज बनेबाक प्रक्रिया शुरु अछि आ एहि योजना पर 35 करोड़क खर्च होएत।
 संकल्प रैली बनत विरोध रैली ?
 दरभंगा : बिहारक मुख्यमंत्री नीतीश कुमार संकल्प रैली विरोध रैली बनबाक बाट पर अछि। बेगूसरायमे चप्पल कांडक बाद दरभंगामे आगामी 28 दिसंबर केँ भऽ रहल संकल्प रैलीमे विरोधक स्वर आएत, पछिला बरख अधिकार यात्राक दौरान मिथिलाक बेतिया, मोतिहारी, बेगूसराय, दरभंगा, खगड़िया, मधुबनी आदिमे जोरगर विरोध प्रदर्शन भेल छल, प्रदर्शनकारी छलथि अनुबंधित शिक्षक। बेगूसरायमे इंजीनियरिँग कालेजक मुद्दा लऽ युवा आक्रोशित छलथि ओतहि एहि बेर ओतहि पोशाक राशिमे गड़बड़ी लऽ सैकड़ों स्कूली बच्चा पहुंचल छल जे बैनर देखा खूब हंगामा केलनि। एहि बेर दरभंगामे मिथिला राज्य निर्माण सेना मुख्यमंत्रीक विरोध करत। सेनाक सेनानी अनूप कुमार गप्प करैत कहलनि जे हमरा सभकेँ विशेष राज्य दर्जा नहि चाही, मिथिला राज्य दर्जा चाही। श्री अनूप कहलनि जे बिहार सरकार एतेक दिनमे मैथिलीमे प्राथमिक शिक्षा लेल की लेल, भाषाक विकास लेल की केलक ? कैक टा मैथिली शिक्षकक बहाली भेल ? बिहारक मैथिली अकादमी अहांक कार्यकालमे की केलक ? मैथिली सिनेमाक विकास लेल सरकार की केलक ? मैथिलीकेँ मुद्दा बना नीतीश कुमार के घेरबाक पूर्ण योजना अछि।
 Powered by Blogger. 